Врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од З. Л. од Скопје, поднесена против Министерството за внатрешни работи, Директорот на Агенцијата за заштита на правото на слободен пристап до информациите од јавен карактер го донесе следното

**Р Е Ш Е Н И Е**

Жалбата од З. Л. од Скопје, поднесена против Министерството за внатрешни работи, заведена во архивата на Агенцијата за заштита на правото на слободен пристап до информации од јавен карактер под бр. 08-130 на 18.04.2022 година **СЕ ОТФРЛА како недопуштена**.

**О Б Р А З Л О Ж Е Н И Е**

На 07.03.2022 година, З. Л. од Скопје поднела Барање за пристап до информации од јавен карактер до Министерството за внатрешни работи, заведено во Министерството под бр.16-21150/1 со кое побарала во писмена форма да и се достави следната информација:

„Од септември 2008 год до 10.10.2013 год. извршував работни задачи во Аналитика при СВР-Куманово, а имав две решенија па прашувам по кое решение ми беа моите работни задачи?“

Постапувајќи по предметното Барање, Имателот на информации до Барателот доставил Допис – “Решение за одговор на барање за слободен пристап до информации од јавен карактер“ бр.16.1.2-277/1 од 10.03.2022 година, каде е наведено: “Во врска со Вашето барање за пристап до информации од јавен карактер, со бр.16-21150/1 од 07.03.2022 година, согласно податоците со кои располагаме, Ве известуваме за следното: “Во периодот од 01.09.2008 година до 24.12.2012 година, Вие сте биле распоредена на работно место обработувач на податоци....“.

На 11.03.2022 година, З. Л. од Скопје поднела Барање за пристап до информации од јавен карактер до Министерството за внатрешни работи, заведено во Министерството под бр.16-23210/1 со кое побарала во писмена форма да и се достави следната информација:

„Од септември 2008 год до 25.12.2012 год кој ми давал работни задачи....“

Постапувајќи по предметното Барање, Имателот на информации до Барателот доставил Допис – “Решение за одговор на барање за слободен пристап до информации од јавен карактер“ бр.16.1.2-326/1 од 21.03.2022 година.

На 22.03.2022 година, З. Л. од Скопје поднела Барање за пристап до информации од јавен карактер до Министерството за внатрешни работи, заведено во Министерството под бр.16-32610/1 со кое побарала во писмена форма да и се достави следната информација:

„По трет пат прашувам/. Решението со бр.16.10-6 од септември 2008 год ми било да извршувам работни задачи ...“

Постапувајќи по предметното Барање, Имателот на информации до Барателот доставил Допис – “Решение за одговор на барање за слободен пристап до информации од јавен карактер“ бр.16.1.2-367/3 од 31.03.2022 година.

Незадоволна од наведениот Решенија, Барателот поднесе Жалба до Агенцијата, заведена во Агенцијата под бр. 08-130 од 18.04.2022 година.

Агенцијата за заштита на правото на слободен пристап до информации од јавен карактер, постапувајќи по наведената Жалба, **истата ја отфрли како недопуштена**, поради следното:

Агенцијата за заштита на правото на слободен пристап до информациите од јавен карактер, решавајќи по жалбата на Барателот на информацијата, утврди дека Барателот на информации поднел три Барања за пристап до информации од јавен карактер, а поднесува една жалба до Агенцијата, исто така, Барањата на Барателот, поднесени до Министерството за внатрешни работи на 07.11.2022 година, 11.03.2022 година и 22.03.2022 година не претставуваат барања за пристап до информации од јавен карактер, туку се барање од личен интерес, односно барање од надлежност на Министерството за внатрешни работи, за кои веќе и доставувал одговор на сите прашања.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај се поднесени барања од надлежноста, бидејќи во конкретниот случај се бара информација од личен интерес, а не се бара информација од јавен карактер согласно Законот за слободен пристап до информации од јавен карактер.

Согласно погоренаведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

Во врска со тоа што, Барателот на информации поднел повеќе Барања за пристап до информации од јавен карактер а поднесе само една жалба, Агенцијата му укажува на следното:

Согласно член 104 став 1 од Законот Законот за општата управна постапка „Странката има право на правна заштита против секое управно дејствие или пропуштање на управно дејствие, ако тврди дека со тоа дејтвие или пропуштање се повредени нејзините права или правни интереси“.

Согласно член 105 став 1 од Законот за општата управна постапка „Во жалбата, странката го наведува управниот акт што се побива или за кој странката поднела барање, но не добила одговор од јавниот орган, го наведува органот надлежен за донесувањето или пропуштањето на актот и причините поради кои што странката не е задоволна со управниот акт или неговото пропуштање. Жалбата се поднесува во писмена форма“.

Жалбата се поднесува против поединечен акт. Во конкретниот случај, Барателот наместо да поднесе Жалба за секое поединечно Барање, тој поднел една Жалба против повеќе Барања за пристап до информации од јавен карактер, што истата ја прави недопуштена.

Согласно погоре наведеното, Агенцијата за заштита на правото на слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против истото не може да се поднесе жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр.08-130.

|  |  |  |
| --- | --- | --- |
|  |  | **Директор**  **Пламенка Бојчева** |